<classify> CHAMA cha Waandishi wa Habari Wanawake Tamwa Zanzibar kimesema wakati umefika kwa mamlaka zinazoshughulikia masuala ya upatikanaji wa ardhi, kulegeza masharti na urasimu kwa wanawake wanapopeleka maombi yao ya kuhakikiwa, kusajiliwa na kisha kupatiwa hati za ardhi.Utafiti uliofanywa na Tamwa kuhusu umiliki ardhi kwa wanawake hususani wa vijijini unaonesha wengi hushindwa kukamilisha taratibu za umiliki kutokana na gharama kuwa kubwa na urasimu hivyo hulazimika kufuatilia kuanzia kwa Sheha, Wilaya na Kamisheni.Akizungumza na waandishi wa habari katika Wilaya ya Kati Unguja, Mkurugenzi wa Tamwa, Dk Mzuri Issa alisema mwaka 2017, Mtandao wa Ardhi wa Wilaya ya Kati umehamasisha wanawake 79 kuomba hati za umiliki wa ardhi, lakini wengi wao wamekwama katika ngazi mbalimbali.Amesema hatua hiyo kwa kiasi kikubwa unavunja wanawake moyo, licha ya kuhamasika kwa kiwango kikubwa katika utaratibu mzima wa kutafuta hatimiliki.Tunaziomba taasisi zinazoshughulikia masuala ya hatimiliki kulegeza masharti na urasimu na kuwawezesha wanawake kupata hatimiliki na kuzitumia kwa ajili ya maendeleo ya kiuchumi, amesema.Akizungumzia mchakato mzima wa kutafuta hatimiliki ya ardhi, mkazi wa Unguja Cheju, Mkoa wa Kusini Unguja, Hidaya Ali Rajab alisema mtu anapaswa alipie Sh 50,000 katika ngazi ya shehia na wilaya na pia kufuatilia mchakato huo kwa ujumla.Hidaya, ambaye ni mwana mtandao wa ardhi wa Wilaya ya Kati Unguja, alisema mwombaji anapaswa kulipia gharama za upimaji wa ardhi katika ngazi za Kamisheni ya Ardhi, na kodi ya ardhi ambayo inategemea na ukubwa na thamani ya ardhi husika.Kwa wastani mtu anatakiwa alipie angalau Sh 300,000, ambazo kwa mwanamke wa kijijini hizo ni fedha nyingi kwa sababu hana kazi ya kudumu, alisema.Tamwa katika ufuatiliaji wake imebaini kati ya wanawake hao 79, watatu ndiyo waliopata hati zao na wanawake 21 maombi yao yako Kamisheni huku waliobaki hawakuweza kuendelea na maombi kutokana na kuvunjika moyo kunakochangiwa na kiasi cha fedha na urasimu.Hivi karibuni Waziri wa Ardhi, Nishati na Mazingira, Salama Aboud Talib akizungumza na Kamati ya Wanawake na Ustawi wa Jamii ya Baraza la Wawakilishi, amesema hakuna vikwazo kwa mwanamke kupata hatimiliki ya ardhi kwa sababu ni sehemu ya utekelezaji wa ilani ya Chama Cha Mapinduzi CCM.Alisema Kamisheni ya Ardhi ilikuwa katika mikakati ya kurekebisha mfumo ambao utadhibiti vitendo vya kughushi hatimiliki zilizokuwa zikitolewa.Mchakato wa utoaji wa hatimiliki unaendelea...ulichelewa kidogo kwa sababu tulikuwa tukiweka vizuri mfumo wa udhibiti wa vitendo vya kughushi, alisema.  <topic>: kitaifa 